open-index/open-wikipedia-markdown huggingface dataset:
בריזבן רואר

**מועדון הכדורגל בריזבן רואר** (באנגלית: **Brisbane Roar FC**) הוא מועדון כדורגל אוסטרלי מהעיר בריזבן המשתתף בליגה האוסטרלית. המועדון הוא נציג מחוז קווינסלנד בליגה האוסטרלית וממוקם בבריזבן, בירת המחוז.

## היסטוריה
בעת הקמת הליגה האוסטרלית, הועדפו תחילה הקמת מועדונים בבירות המחוזות השונים באוסטרליה. ביוני, 2004, היו שני מועדוני כדורגל בעיר בריזבן, בירת מחוז קווינסלנד, קווינסלנד ליונס סוקר קלאב ובריזבן סטרייקרס ומתוכן היו אמורים לבחור ראשי ההתאחדות ראשי הנהלה שיקימו את המועדון החדש. בסופו של דבר נבחרה הנהלת ה"ליונס" בנובמבר, 2004.

ב-2 במרץ 2005 הוקמה הקווינסלנד רואר באופן רשמי, כאשר לתפקיד המנכ"ל מונה ג'ון ריבוט, שהיה בעברו מנכ"ל קבוצות הרוגבי בריזבן ברונקוס ומלבורן סטורם ותחתיו מונה גרי וילקינס, לשעבר כדורגלן נבחרת אוסטרליה ולורנס אודנדיק, שנשאר גם מנכ"לה של קווינסלנד ליונס.

עם הקמת הליגה האוסטרלית, הייתה קווינסלנד אחת הקבוצות הנצפות ביותר באוסטרליה כולה, למרות פתיחת עונה לא טובה ודשדוש בתחתית הטבלה. כבר בעונה זו, סיימה קווינסלנד במקום השני מבחינת ממוצע צופים למשחק, הגיעה למקום השני במספר הצופים במשחק נתון והייתה לקבוצה הראשונה באוסטרליה שבשערי האצטדיון שלה עוברים יותר מ-100 אלף צופים בסך הכל. כל זאת, אף על פי שהקבוצה לא הצליחה להעפיל לפלייאוף העליון. באותה התקופה, מונה למאמן הקבוצה המאמן הישראלי מירון בלייברג.

בעונה שלאחר מכן הייתה הקבוצה ברצף ללא הפסדים של חמישה משחקים עם 11 נקודות לזכותה בטבלה ומקום שני. על אף זאת, שבעת המשחקים שלאחר מכן היו גרועים מאוד לקבוצה והיא השיגה בהם חמש נקודות בלבד כאשר בתקופה זו הקבוצה ניצחה משחק אחד בלבד. בשל כך, ירדה הקבוצה עד המקום הרביעי עם אותו מספר נקודות כשל פרת' גלורי. בשל כך, הגיש המאמן, מירון בלייברג, את התפטרותו מאימון הקבוצה לאחר תיקו 1-1 ביתי מול סנטרל קוסט מרינרס. למרות זאת, הנהלת הקבוצה לא הסכימה לקבלת פיטוריו של המאמן והוא המשיך בתפקידו. שני המשחקים לאחר מכן הסתיימו שניהם בהפסד, האחד בהפסד 0–1 משער עצמי מול ניו זילנד נייטס מתחתית הטבלה והשני הפסד לאדליד יונייטד בבית. לאחר המשחק הזה פוטר בלייברג מתפקידו אם כי מאוחר יותר התגלה כי הוא ביקש להתפטר לפני המשחק, כאשר ההנהלה התנתה את פיטוריו בהפסד, דבר שלבסוף קרה. במקומו של בלייברג מונה פרנק פרינה, כדורגלן העבר של נבחרת אוסטרליה ממוצא איטלקי, שאף זכה לאמן את הנבחרת הלאומית.

בסיומה של אותה העונה הייתה קווינסלנד זקוקה ניצחון במשחקה האחרון מול סידני כדי להבטיח את העפלתה לפלייאוף הגמר אך סיימה בתיקו 1-1 מאכזב כשאת השאר לטובת סידני כבש אלכס ברוסק, שחקנה של קווינסלנד בעברו.

ב-2009 שונה באופן רשמי שמה של הקבוצה לשמה הנוכחי "מועדון הכדורגל בריזבן רואר".

בעונת  זכתה הקבוצה באליפות הראשונה בתולדותיה. עונה לאחר מכן היא זכתה באליפות בפעם השנייה, ובעונת 2013/14 זכתה בתואר בפעם השלישית.

## שחקנים בולטים בעבר
* סאו היוק-סו
*  סיימון לינץ'
* מרסיו לואיז אדוראנס
* קרייג מור
* מאט מקאיי
* דמיאן מורי
* דייוויד ויליאמס
* מייקל זולו
* בן גריפין
* דני טיאטו
*  סשה אוגננובסקי
* אלכס ברוסק
* ג'ורג' בסט

## קישורים חיצוניים

* 

קטגוריה:קבוצות כדורגל אוסטרליות
קטגוריה:קבוצות כדורגל שהוקמו ב-1957
יוהאן קרויף ארנה

**יוהאן קרויף ארנה** (בהולנדית:  **Johan Cruijff ArenA**), המוכר גם בשמו המקורי, **אמסטרדם ארנה** (**Amsterdam Arena**), הוא אצטדיון באמסטרדם, בירת הולנד. בראשית תכנונו נועד האצטדיון להיות גולת הכותרת של הצעתה של אמסטרדם לארח את אולימפיאדת הקיץ 1992. לאירוח האולימפיאדה נבחרה ברצלונה ולא אמסטרדם, והתוכניות לאצטדיון השתנו לבניית מרכז כללי לספורט ואירועים. כיום, האצטדיון הוא ביתה של קבוצת הכדורגל אייאקס אמסטרדם ושל נבחרת הולנד בכדורגל.

## היסטוריה
האצטדיון, שנפתח בשנת 1996, הוא אחד הראשונים בעולם שבהם משטח דשא וגג שניתן להזזה. הדבר גרם למספר בעיות בהתחלה: הדשא לא צמח בצל הגג, ומשום כך הוא הוחלף ארבע פעמים בשנה. סך מקומות הישיבה הוא 56,120. העלות המשוערת לבניית האצטדיון היא כ-96 מיליון אירו. משחק הפתיחה של האצטדיון היה בין אייאקס למילאן והסתיים בניצחונה של מילאן 3 - 0. את השער הראשון באצטדיון הבקיע דז'אן סביצ'ביץ'. טינה טרנר הייתה הזמרת הראשונה שערכה קונצרט בארנה בזמן סיבוב ההופעות העולמי שלה, ואל שלוש ההופעות בספטמבר 1996 הגיעו 150,000 אנשים.

לאחר מותו של רינוס מיכלס ב-2005 ניסו אוהדי אייאקס לשכנע את דירקטוריון האצטדיון למתג מחדש את שמו לאצטדיון רינוס מיכלס, אולם בקשה זו נדחתה על ידי דירקטוריון המועדון.

במאי 2013 אירח האצטדיון את גמר הליגה האירופית בו גברה צ'לסי על בנפיקה ליסבון בתוצאה 1–2.

באפריל 2017 עיריית אמסטרדם הודיעה כי שמו של האצטדיון ישונה ויקרא על שמו של יוהאן קרויף, שחקן הקבוצה בעבר.

ב-5 באפריל 2018 פורסם כי האצטדיון עתיד לשנות את שמו באופן רשמי עם פתיחת עונת 2018–2019, אשר תחל באוגוסט 2018. ב-25 באפריל 2018, יום הולדתו של יוהאן קרוייף, הוצג הלוגו החדש של האצטדיון.

## אירועים נוספים
למרות תלונות חוזרות לגבי האקוסטיקה של הארנה, נערכים באצטדיון קונצרטים רבים של אמנים מפורסמים. במשך השנים הופיעו באצטדיון טינה טרנר (3 פעמים), מייקל ג'קסון, ג'ורג' מייקל, דייוויד בואי, בון ג'ובי, אמינם, רובי ויליאמס, רד הוט צ'ילי פפרז, ג'סטין טימברלייק, הרולינג סטונז, סלין דיון, להקת ג'נסיס, U2, מטאליקה ומדונה.

באוגוסט 1998 נערכו באצטדיון זה טקסי הפתיחה והסיום של המשחקים הגאים בהשתתפותם של דנה אינטרנשיונל, ז'אן-פול גוטייה, בנות וית'ר  ואמנים אחרים.

## קישורים חיצוניים
 
* 

* מדריך האצטדיון לאמסטרדם ארנה

## הערות שוליים

קטגוריה:אצטדיוני כדורגל בהולנד
קטגוריה:אמסטרדם: מבנים
קטגוריה:אמסטרדם: ספורט
קטגוריה:אייאקס
קטגוריה:אצטדיוני גמר ליגת האלופות
קטגוריה:אצטדיוני גמר הליגה האירופית
טקיוקי מיקמי

**טָקָיוּקי מיקמי** (ביפנית: 三上 孝之, נולד ב-1933) הוא מאמן קראטה יפני בשיטת שוטוקאן, בעל דרגה של דאן 9 בשיטה זו. זכור במיוחד התיקו שחלק יחד עם הירוֹקָזוּ קָנאזאווה ב"אליפות קראטה לכל יפן" לשנת 1958. בשנה העוקבת היה מיקמי ל"אלוף הקוּמיטֶה", כמו גם "אלוף הקאטה". בשנת 1961 הצליח שוב להעפיל למקום הראשון בתואר "אלוף הקאטה". מיקמי היה הראשון שסיים את תוכנית האימונים למאמנים של ארגון JKA, אותו ייסדו מָסָטוֹשי נָקָיָמָה וגיצ'ין פוּנאקוֹשי.

## ביוגרפיה
מיקמי נולד ב-1933 בניאיגטה שביפן. בגיל 18, בשנת 1951, נרשם לאוניברסיטה והחל להתאמן בקראטה בשיטת שוטוקאן. את החגורה השחורה שלו (דאן 1) קיבל שנתיים בלבד לאחר שהחל את אימוניו. ב-1955 מונה מיקמי לקפטן הנבחרת של מועדון הקראטה של אוניברסיטת הוסיי. בשנה העוקבת, בהיותו בן 22, נרשם מיקמי לתוכנית האימונים למאמנים של ארגון JKA שנפתחה באותה שנה. בשנת 1957 היה לראשון שסיים את תוכנית האימונים והראשון שהיה למאמן מוסמך מטעם JKA. בין חבריו לכיתה ניתן למנות את הירוקזו קנאזאווה, טרויוקי אוקאזקי ואיג'י טאקורה. גם הם סיימו את אימוניהם בשנת 1957.

מיקמי ביקש להפיץ את אמנות הלחימה שלמד בכל רחבי העולם ולשם כך החל לטייל בעולם וללמד אחרים את מה שלמד בעצמו. תחילה נשלח על ידי ה-JKA ללמד באוניברסיטת פאר איסטן שבמנילה. לאחר שנתיים הוחזר ליפן על מנת שיוכל להתאמן ולהתחרות באליפויות שהתקיימו באותה שנה. מיקמי השתתף בשנת 1958 באחד הקרבות הזכורות ביותר בתולדות תחרויות ה-JKA. מיקמי והירוקזו קנאזאווה היו חברים לכיתה ושותפים לדירה לאורך כל קריירת הקראטה שלהם אך לא לחמו אחד נגד האחר בתחרויות הלאומיות מפני שמיקמי היה בפיליפינים. כשלחמו אחד נגד השני בסיבוב האחרון, הם השתמשו במעט מאוד טכניקות מכיוון שהכירו אחד את השני כל כך טוב. הם הקיפו אחד את האחר בחיפוש אחר פתיחות עד שתם הזמן. מסיבה זו הוחלט ששני המאמנים יהיו "אלופי הקומיטה" ב"אליפות קראטה לכל יפן" לשנת 1958. בשנה העוקבת היה מיקמי ל"אלוף הקומיטה" ול"אלוף הקאטה". ב-1961 היה "אלוף הקאטה" פעם נוספת.

מיקמי היגר לארצות הברית בשנת 1963. בתחילה פתח דוג'ו בקנזס, אך לאחר שנתיים החליט לפתוח דוג'ו חדש בניו אורלינס שבלואיזיאנה. דוג'ו זה מוכר בשם LKA (Louisiana Karate Association). מיקמי הפך את ה-LKA למטה המרכזי של All South Karate Federation שפעל תחת ה-ISKF, השייכת בעצמה ל-JKA. מאז נשאר שם כמורה וכמנהל אזורי. מיקמי הגיע לדרגה של דאן 8 - הדרגה השנייה הגבוהה ביותר מבין המאמנים שעודם בחיים
בארגון ה-JKA.

בשנת 2011 קודם לדאן 9 על ידי הנהלת ה JKA.

## תפקידים

## קישורים חיצוניים
* אתר ארגון LKA שפתח מיקמי
* ראיון בפגישה של ה-"PUKO technical committee" 
* "What is Karate?" 
* "Mind Like Water" 

קטגוריה:מאמני קראטה יפנים
קטגוריה:יפנים
קטגוריה:יפנים שנולדו ב-1933
אפונסו דה אלבוקרקי

דום **אפונסו דה אלבוקרקי** או **אפונסו ד'אלבוקרקי** (בפורטוגזית מוקדמת: **Afonso de Albuquerque**; 1453 - 16 בדצמבר 1515) היה פידאגלו פורטוגזי, אדמירל שפעולותיו הצבאיות והמנהליות הובילו להקמת האימפריה הפורטוגזית באוקיינוס ההודי ומושל הודו הפורטוגזית השני.

אלבוקרקי נולד באלהנדרה ב-1453.

בדרך כלל נחשב כגאון צבאי וכאסטרטג מעולה. הוכתר לדוכס הראשון של גואה בידי מלך פורטוגל מנואל הראשון, זמן קצר לפני מותו. אלבוקרקי היה לדוכס הפורטוגזי הראשון שלא היה בן לשושלת מלוכה. דה אלבוקרקי ניסה לסגור את כל המעברים הימיים שבין האוקיינוס ההודי לבין האוקיינוס האטלנטי (ראו נתיב הכף), ים סוף, המפרץ הפרסי, והאוקיינוס השקט, ולהפוך בכך את האוקיינוס ההודי ל-mare nostrum (בלטינית: "הים שלנו") פורטוגזי, ולעקוף את הטורקים ואת בעלי בריתם ההודים והמוסלמים.

מת ב-16 בדצמבר 1515, בגואה.

## קישורים חיצוניים

* 
* 

קטגוריה:מגלי ארצות פורטוגזים
קטגוריה:אדמירלים פורטוגזים
קטגוריה:המושלים הכלליים של הודו הפורטוגזית
קטגוריה:המסעות הפורטוגזיים בעידן התגליות
קטגוריה:ילידי 1453
קטגוריה:נפטרים ב-1515
יצחק ולד

**יצחק ולד** (17 בינואר 1939 – 18 בספטמבר 2021) היה ראש עיריית כפר סבא. כיהן בתפקיד מעל ארבע קדנציות, בין השנים 1982–2003. במשך 5 שנים כיהן כראש הוועדה הקרואה בבאקה-ג'ת. לתקופה קצרה כיהן גם כראש הוועדה הקרואה בנהריה.

## ביוגרפיה
ולד נולד לאליעזר ויפה ולד, מוותיקי כפר סבא, והיה פעיל בתנועת הנוער העובד והלומד. הוא למד באוניברסיטת תל אביב, והיה בעל תואר שני במנהל עסקים. ולד היה חבר במרכז ובלשכת מפלגת העבודה.

## פעילות ציבורית
בשנת 1974 נבחר ולד למועצת עיריית כפר סבא מהמקום התשיעי ברשימת מפלגת העבודה. בשנת 1978 היה ולד שני ברשימת המועמדים מיד לאחר ראש העיר, זאב גלר ומונה לסגן וממלא מקום ראש העיר ויו"ר איגוד ערים לתברואה בשרון.

בשנת 1982, בעקבות פטירתו של גלר, נתמנה ולד לראש העיר. בבחירות בשנת 1983 זכה ולד לתמיכה של 74.6%, ורשימת מפלגת העבודה בראשותו הגדילה את כוחה מ-9 ל-10 מושבים מתוך 15 במועצה. עם גידול העיר התחזק בה הליכוד ואחוזי התמיכה בוולד ירדו. בבחירות 1988 הוא זכה ב-69% מהקולות ומפלגת העבודה שמרה על רוב של 9 מושבים במועצה מתוך 17. בבחירות ב-1993, זכה ולד ב-48% מהקולות מול 37% שניתנו לנציג הליכוד. בבחירות ב-1998 התמודד ולד בראשות רשימה עצמאית כשמולו התמודדו נציג של מפלגת העבודה, נציג של הליכוד ושני מתמודדים מרשימות עצמאיות. ולד זכה ב-26% מהקולות בסיבוב הראשון ובסיבוב שני גבר על נציג מפלגת העבודה, ברוב דחוק של 53%.

בשנת 2005, שימש תקופה קצרה כראש עיריית נהריה, כראש ועדה קרואה, עד לקיום בחירות חוזרות בעיר בדצמבר 2005, בעקבות ביטול תוצאות הבחירות על ידי בית המשפט.

בנובמבר 2006 הוא מונה לראש הוועדה הקרואה של עיריית באקה-ג'ת, תפקיד שבו כיהן במשך חמש שנים.

## הוקרה
ב-8 בדצמבר 2010 הוענק לו תואר אזרחות כבוד של כפר סבא.

בשנת 2021, אושרה קריאת הפארק העירוני כפר סבא, פארק כפר סבא, על שמו.

## חיים אישיים
ב-1995, נהרג בנו הבכור אלי, בפפואה גינאה החדשה. התגורר בכפר סבא, אב וסב לנכדים

הוא חוסן ב־3 מנות של חיסון פייזר, אך היה בעל מחלות רקע וב-18 בספטמבר 2021, הלך לעולמו בבית החולים מאיר, לאחר שנדבק בנגיף הקורונה.

## קישורים חיצוניים
* 
* 
* נפרדים מראש העיר לשעבר יצחק ולד ז"ל. מערכת "ירוק" 06.10.2021

## הערות שוליים

קטגוריה:בוגרי אוניברסיטת תל אביב
קטגוריה:בוגרי הנוער העובד והלומד
קטגוריה:ראשי ועדות קרואות
קטגוריה:ראשי עיריית כפר סבא
קטגוריה:ראשי עיריית נהריה
קטגוריה:ראשי רשויות מקומיות מטעם העבודה
קטגוריה:ישראלים שנולדו ב-1939
קטגוריה:ישראלים שנפטרו במגפת הקורונה
קטגוריה:אישים הקבורים בבית הקברות נורדאו כפר סבא
קטגוריה:ישראלים שנפטרו ב-2021
גוסטבו פרדניק

**גוסטבו דניאל פרדניק** (בספרדית: **Gustavo Daniel Perednik**; נולד ב-21 באוקטובר 1956, בארגנטינה) הוא דוקטור לחינוך, פילוסוף, סופר ומרצה ישראלי.

ספריו והרצאותיו עוסקים בעיקר בפילוסופיה יהודית ואנטישמיות, תופעה שהוא מפציר לכנות בשם "יודופוביה". ספריו של פרדניק נכתבו בשפה הספרדית וחלקם תורגמו לפורטוגזית, עברית ואנגלית. בספרו "היודופוביה" שתורגם לעברית, מציג פרדניק את מאפייניה של שנאת היהודים ותולדותיה.

פרדניק עמד בראש המכינה לתלמידים מחוץ לישראל של האוניברסיטה העברית בירושלים, בה נבחר כמרצה מצטיין, והרצה במאה ערים בחמישים ארצות שונות. בין יוזמותיו העיקריות התוכנית איי-טיאן להסברה יהודית בסין.

במהלך שנת 2009 יצא לאור ספרו "להרוג ללא סימן" (Matar sin que se note) בהוצאת פלאנטה. בספר מסופר איך במשך עשר שנים שלטונות ארגנטינה "טייחו" את הראיות נגד איראן לגבי הפיגוע בבניין הקהילה היהודית בארגנטינה.

פרדניק לוקח חלק בארגון חזון לאומי ומעביר שם הרצאות בתוכנית למנהיגות ציבורית.

בנו הוא המוזיקאי שמואל פרדניק.

## ספריו
* En lo de los Santander – 1980 (אצל משפחת סנטאנדר)
* Ajitofel – 1988 (אחיתופל)
* Hebreo soy – 1989 (עברי אנכי)
* 1990 – Custodia de cuatro mil años (שמירה בת ארבעת אלפי שנה)
* La judeofobia – 2001 (היודופוביה)
* España descarrilada – 2004 (ספרד ירדה מהפסים)
* El silencio de Darwin – 2006 (שתיקתו של דרווין)
* 2007 – Célebres pensadores
* 2008 – (כינור על גבם) פרשות דרכים בהיסטוריה התרבותית של עם ישראל
* 2009 – Matar sin que se note (להרוג ללא סימן)
* 2010 – La patria fue un libro (המולדת היא הייתה ספר) על נוכחותו של התנ"ך בציוויליזציה המערבית
* La humanidad y el ajedrez – 2012 (האנושות והשחמט)
* 2013 – Autopsia del socialismo (נתיחת גווייתו של הסוציאליזם), בשיתוף עם אלברטו בנגאס לינץ'
* 2014 – Desde el juicio a Eichmann (על הבנליזציה של השואה)
* 2017 – Morir por la Argentina (למות בעד ארגנטינה, על הירצחו של ידידו אלברטו ניסמן)
* 2019 – Chinos y judíos (סינים ויהודים)
* 2022 - *Helenismo y Hebraísmo - La doble raíz de la Civilización Occidental* (הלניזם ותרבות העבריים -השורש הכפול של הציוויליזציה המערבית).

## קישורים חיצוניים

* תקציר הספר "היודופוביה"
* סיקור הספר "היודופוביה" בספרדית
* מאמר בספרדית על הספר "ספרד ירדה מהפסים"
* מאמר בספרדית על הספר "שתיקתו של דרווין"
* מאמריו של ד"ר גוסטבו פרדניק באתר 'מידה'

## הערות שוליים

קטגוריה:סופרים יהודים ארגנטינאים
קטגוריה:סופרים ארגנטינאים
קטגוריה:סופרים ישראלים
קטגוריה:ישראלים ילידי ארגנטינה
קטגוריה:חברי המועצה הציבורית של אם תרצו
קטגוריה:ישראלים שנולדו ב-1956
ברגמן

**ברגמן** (ביידיש יידיש: בערגמאן, בגרמנית: **Bergmann**, בשוודית: **Bergman**) הוא שם משפחה המשמש ליהודים אשכנזים שמשמעותו כורה באדמה. משמעויות נוספות ביידיש - **איש נהר** **איש שגר ליד או מעבר לה[[נהר]]**, ותרגומו **בערג**-נהר **מן**-איש. אופן נוסף **ברגמן** משמעותו **איש ההר** מן ההר, ותרגומו **ברג**-הר **מן**-איש, כלומר **איש מההר**.

קטגוריה:שמות משפחה אשכנזיים
קטגוריה:שמות משפחה גרמניים
קטגוריה:שמות משפחה לפי עיסוק
צומח שטח

שמאל|ממוזער|250px|לענת המדבר
**צומח שטח** הוא נוף צומח אופייני למדבר לא קיצוני. במדבר זה, יורדים מי גשם מועטים, עד 200 מ"מ בשנה וגם הם באופן לא-סדיר, משנה לשנה, במשך השנה ובמיקום ירידתם. צמחים מועטים מצויים מראש המדרונות ועד לתחתיתן, היכן שמצטברים מי הנגר המועטים שיורדים, בניסוחו של מיכאל זהרי: "ככל שמדרימים, הצחיחות הולכת ויורדת. הצומח הולך ויורד מהמישור והמדרונות אל הערוצים ולבסוף משמשים הללו משכנו היחיד".

בארץ ישראל, אלו האזורים באזור יריחו בבקעת הירדן ודרומית מבאר שבע עד שדה בוקר. באזור יריחו נוף הצומח מושפע מהימצאות המלחים בקרקע ומידת שטיפת הקרקע ממי המעיינות, אשר נובעים בשיפולי ההרים ומגיעים לבקעה. לכן, צורת השטח אינה אופיינית לצומח שטח. במידה רבה היא תלויה באיזו מידה נשטפים המלחים מהקרקע.

אזור אופייני ל"צומח שטח" הוא אזור הנגב, מבאר שבע עד שדה בוקר וכן חלק ממדבר יהודה, במקומות שבהם אין מעיינות. "צומח שטח" מאופיין בצמחים - לענת המדבר ומתנן שעיר. דרומית מבאר שבע ניתן למצוא גם את חמדת המדבר ואת היפרוק התלת כנפי. באזור רביבים ניתן לראות את חבורת הלענה החד-זרעית ורותם המדבר. באזור ירוחם צומח גם זוגן השיח.

## לקריאה נוספת
* מיכאל זהרי, **נופי הצומח של ארץ ישראל - סיורים מונחים ללימוד האקולוגיה של הצומח בארץ**, הוצאת עם עובד - תל אביב, 1980
* כיווני ההתפתחות של התצורות העיקריות של צומח שטח בארץ־ישראל, מתוך: החי והצומח של ארץ-ישראל: אנציקלופדיה שימושית מאוירת - כרך 8 - הצומח של ארץ ישראל > החי והצומח של ארץ־ישראל > התפתחות הצומח בארץ־ישראל > האופי הבוטני של ארץ־ישראל, עמודים 24–27
* פרופ' יואב ויזל, האופי הבוטני של ארץ-ישראל, באתר מט"ח
* גדי פולק, מהו מדבר?, מחנה לימודי באילת

## הערות שוליים

קטגוריה:פיטוגאוגרפיה
קו עולם

בפיזיקה, **קו העולם** של עצם הוא המסלול הייחודי של תנועתו במרחב-זמן 4-ממדי. מושג "קו העולם" הוא מושג נפרד מזה של "מסלול" או "נתיב" (כגון מסלול טיסה בחלל או נתיב הנסיעה של מכונית על מפת כבישים), משום שקיים בו גם ממד רביעי: ממד הזמן. רעיון קו העולם הוצג לראשונה על ידי אלברט איינשטיין, ומשמש בעיקר בתורת היחסות.

## ראו גם

*חרוט אור
*גאוגרפיה של זמן
*מסילה גאודזית
*דיאגרמת פיינמן

קטגוריה:תורת היחסות
בית ברוך מזרחי

שמאל|ממוזער|250px|השלט על הבית ברחוב הנבל בעיר העתיקה בירושלים המספר את סיפורו

**ברוך בן דוד אלמשרקי (מזרחי)** היה יהודי שעלה לירושלים בסמוך לשנת 1620, וקנה בניין בירושלים בעל 5 דירות (חדרים).

יש מסורות שונות אודות מאין הגיע ברוך בן דוד מזרחי לארץ ישראל. על פי מסורת משפחתית אחת עלה לארץ ישראל מטורקיה והוא מצאצאי רבי אליהו מזרחי (הרא"ם, 1435–1526). על פי מסורת אחרת המשפחה היא מצאצאי מגורשי ספרד והגיעה לארץ ישראל דרך ונציה.

בראש חודש חשוון שנת ה'ת"ד (1643) כתב אבי המשפחה צוואה, על פיה הוא מוריש את הבתים שקנה בירושלים לבניו, ובלבד שאלה יורישו את הבתים לבניהם ואלה יורישו את הבתים לבני בניהם ובלבד שלא ימכרו את הבתים ולא ימשכנו אותם עד קץ כל הדורות, עד ביאת המשיח, שכן ברצונו לחזור ולגור בבתים עם תחיית המתים. הבתים עברו בירושה מאב לבן, כאשר בני המשפחה מתגוררים בבתים ולא עוזבים אותם ולא עוזבים את וירושלים (למרות הגירה נמשכת של היהודים בירושלים מהלך אותה תקופה וזאת במקביל לגלי עלייה ניכרים לירושלים).

בתחילת המאה העשרים, כאשר היהודים המבוססים עזבו את העיר העתיקה בירושלים, עברו בני המשפחה לעיר החדשה ובנו בתים בה, תוך שהם ממשיכים ומשכירים הבתים. במלחמת העצמאות נפלה העיר העתיקה לידי ממשלת ירדן. במלחמת ששת הימים חזרו הבתים לידי שליטת ממשלת ישראל, אשר הפקיעה את כלל הבניינים ברובע היהודי, ותמורתם שילמה פיצויים בלבד. בני המשפחה בחרו שלא לקבל פיצויים על הפקעת הנכס, ובמקום זאת סיכמו על תליית שלט הנצחה על הבית (המצוי ברחוב המלאך בעיר העתיקה).

באחד מהסרטים על המשפחה הבטיח טדי קולק ראש עיריית ירושלים, כי ברוך מזרחי יוכל לקבל את חמשת בתיו עם ביאת המשיח. הבטחה שחודשה על ידי ראשי עיריית ירושלים הבאים, אורי לופוליאנסקי וניר ברקת.

בין הצאצאים של ברוך מזרחי: הרב ניסים חיים משה מזרחי (שהיה הראשון לציון בשנים 1745–1749), הנשיא החמישי יצחק נבון, מתורגמן ממשלת המנדט יצחק עבאדי, עו"ד גלעד שר, עו"ד שמואל שמיר שכתב רבות על המשפחה, עו"ד רפאל שמיר ובנו פרופ' רון שמיר ראש הקתדרה לביואינפורמטיקה באוניברסיטת ת"א, ועו"ד צבי שמיר.

## לקריאה נוספת
* שמואל שמיר (מזרחי), **הצוואה והנחלה**, במערכה גיליון 200
* ישראל מאיר מזרחי, **[http://chabadlibrarybooks.com/pdfpager.aspx?req=1267&st=&pgnum=3 פרי הארץ חלק ג]**
* מ.ד. גאון, **[[יהודי המזרח בארץ ישראל (ספר)|יהודי המזרח בארץ ישראל]]**

## הערות שוליים

*
קטגוריה:משפחות יהודיות בארץ ישראל
קטגוריה:ירושלים: אישים
קטגוריה:אנשי עליות קדומות לארץ ישראל
קטגוריה:הרובע היהודי
קטגוריה:ירושלים: בתי מגורים
קטגוריה:עולים לארץ ישראל במאה ה-17
בית הכנסת ישועה טובה

[250px|ממוזער|שמאל|בית הכנסת "ישועה טובה" בבוקרשט, נבנה בשנת [1840]]
[ממוזער|200px|עיטור באמצעות ניסור אמנותי בבית הכנסת '''ישועה טובה''' ב[בוקרשט]]
[ממוזער|200px|דלתות בית הכנסת '''ישועה טובה''' ב[בוקרשט]]
בית הכנסת **ישועה טובה** (ברומנית: **Ieşua Tova** או **Sinagoga Eșua Tova**) המכונה גם "בית הכנסת **פודול מוגושואיי**" (Sinagoga Podul Mogoşoaiei), הוא בית כנסת עתיק (נבנה ב-1827) ופעיל בבוקרשט, בירת רומניה. בית הכנסת שוכן ברחוב טאקה יונסקו 9, ליד כיכר אמזיי.

## אדריכלות
בית הכנסת ישועה טובה נבנה בסגנון נאו-מורי ("התחייה המורית") והוא בימינו בית הכנסת העתיק העומד על תילו בבוקרשט. שטחו 295 מ"ר.
בית הכנסת עבר שינויים ושיפוצים חוזרים והתווספו לו מבנה בן שתי קומות הכולל בית תפילה קטן ("שול" או בהיגוי היידי המקומי "שיל"), כניסות לגברים ולנשים וחדרים נוספים. פני חזית הבניין, המורכבת משלושה חלקים, אל הרחוב, הן מקושטות באמצע בעיטורי ניסור אמנותי. 
הבימה באמצע האולם הגדול והגישה לארון הקודש במזרח הן מוגבהות במקצת, ללא מעקים.
בבניין בית הכנסת נמצאת מסעדה כשרה.

בית הכנסת עבר שיפוץ בעשור הראשון של המאה ה-21 ונחנך מחדש אחרי השיפוץ ב-21 בפברואר 2007.
במשך שנים רבות בית הכנסת היה סגור אם כי לפעמים נפתח בימי שישי.
השיפוצים והחגיגה לרגל פתיחתו מחדש היו יוזמה של מרכז חב"ד בבוקרשט. בטקס נכחו הראשון לציון, הרב הראשי לישראל ונשיא בית הדין הרבני הגדול, הרב שלמה משה עמאר, והרב מנחם הכהן, שהיה בשנות ה-2000 הרב הראשי ("רב גדול") של יהדות רומניה, כמו כן שגריר ארצות הברית ברומניה, ניקולס טאובמן, לב לבייב, יושב ראש של פדרציית הקהילות היהודיות של רוסיה, הרב אברהם אהרנפלד ויושב ראש פדרציית הקהילות היהודיות של רומניה, ד"ר אאורל ויינר. 
בכניסה נחנך על ידי הרב עמאר לוח, עליו חקוקים שמות כל מנהיגי בית הכנסת לאורך השנים.
נוסף לשם בית הכנסת השם "תפארת דב" לזכר דב אינדיג, ישראלי יליד רומניה שנהרג במלחמת יום כיפור ושמשפחתו תרמה למען השיפוץ.

מרבית באי בית כנסת זה בימינו הם ישראלים הנמצאים בבוקרשט מסיבות שונות והשיח בו מתנהל תכופות בעברית.

## לקריאה נוספת
*Aristide Streja, Lucian Schwarz *Sinagoga în România, Hasefer, Bucureşti, 2009*

## קישורים חיצוניים

* כתב העת REALITATEA EVREIASCÃ - Nr. 268-269 (1068-1069) - 25 ianuarie - 25 februarie 2007

ישועה טובה
ישועה טובה
הרי פמיר

**הרי פמיר** (**Pamir**) הם רכס הררי במרכז אסיה אשר נוצר מקימוט של רכסי ההרים הסובבים אותם, טיין שאן, קארקוראם, הרי קונלון, והינדו-כוש. הרי פמיר הם בין הרכסים הגבוהים בעולם. הם ידועים אף בשמם הסיני "הרי הבצל".

מרכזם של הרי פמיר בחבל גורנו-באדאחשן שבטג'יקיסטן. חלקים מרכס פמיר נמצאים אף בקירגיזסטן, אפגניסטן ופקיסטן. דרומית לגורנו-באדאחשן, עובד מסדרון וואקהאם דרך אזור פמיר, אשר כולל אף את הקצה הצפוני של פרובינציית החזית הצפון-מערבית ושל האזורים הצפוניים של פקיסטן.

## גאוגרפיה
ארבע הפסגות הגבוהות בהרי פמיר הן:
* פסגת איסמעיל סומוני (אשר הייתה ידועה בין השנים 1932–1962 בשם "פסגת סטלין", ובין השנים 1962–1998 בשם "פסגת קומוניזם"). גובהה 7,495 מטר.
* פסגת העצמאות, גובהה 7,165 מטר.
* פסגת אבן-סינה (המוכרת גם בשם הלא פורמלי "פסגת לנין"), גובהה 7,135 מטר.
* פסגת קורז'נבסקוי, גובהה 7,105 מטר.
ברכס פמיר קרחונים רבים, כולל קרחון פדצ'נקו שאורכו 72 ק"מ, שהוא הקרחון הארוך ביותר במרחב הגאוגרפי של ברית המועצות לשעבר, והארוך ביותר מחוץ לחוג הקוטב הצפוני.

## אקלים
רכס פמיר מכוסה בשלג-עד. עונת החורף במקום קרה ביותר וארוכה ואילו הקיץ קריר וקצר. כמות המשקעים השנתית היא כ-130 מ"מ. כמות זו מאפשרת גידול עשב אולם עצים נדירים באזור זה.

## כלכלה
במערב אזור פמיר קיימים מכרות פחם, ועדרי כבשים הניזונים מערבות העשב מהווים את עיקר מקור ההכנסה לתושבי האזור. בשנות ה-80 התגלו בהרי פמיר מצבורים של אבני חן קלינוהומיט (Clinohumite).

## תחבורה
כביש קארקוראם חוצה את הקצה הדרום-מזרחי של הרי פמיר ומחבר בין סין לפקיסטן. כביש פמיר, שהוא הכביש הסלול השני בגובהו בעולם, מחבר בין דושנבה בירת טג'יקיסטן לעיר אוש בקירגיזסטן ועובר דרך המחוז האוטונומי גורנו-באדאחסטן. דרך המשי העתיקה חוצה כמה מרכסי הרי פמיר.

## חשיבות אסטרטגית
באופן היסטורי, הרי פמיר היו בעלי חשיבות אסטרטגית לצורך שליטה בדרך המשי שבין העיר קאשגאר בסין לבין קוקאנד באוזבקיסטן ולכן ידעו לאורך ההיסטוריה פלישות וכיבושים רבים. במאה ה-20 נערכה בשטח הרי פמיר מלחמת האזרחים בטג'יקיסטן, אשר פרצה במאי 1992 ונמשכה עד לשנת 1997. האזור אף ידע סכסוכי גבול בין סין לברית המועצות והקמת בסיסי צבא של המעצמות הגדולות ומנגד עניין גובר בהשקעות באזור.

## קישורים חיצוניים

* Pamirs אתר המוקדש למראות פמיר ותרבות תושביו.
* 
* 

## הערות שוליים

*
גלוטן

**גְּלוּטֵן** (**Gluten**; בעברית: **דִּבְקָן**) הוא חלבון המצוי בגרעינים של צמחים ממשפחת הדגניים כחיטה, שעורה ושיפון. ייחודו של הגלוטן הוא ביכולתו (לאחר שספח כמות מספקת של מים) ליצור מעין "רשת מרחבית" בינו לחלקיקי העמילן שבקמח, ולכלוא בינו לסיבי הרשת בועיות פחמן דו-חמצני הנפלטות כתוצאה מפעילות השמרים בעת פירוק העמילן. פעולה זו נקראת תפיחה והיא גורמת לגידול בנפחו של הבצק. תכונה זו של הגלוטן מאפשרת ליצור לחם במרקם אוורירי. גלוטן הוא חלבון התשמורת העיקרי בגרעין החיטה, ורכיבי הגלוטן השונים מהווים כ-90% מהחלבון בגרעין.

הגלוטן מורכב משתי קבוצות חלבונים עיקריות: גליאדינים וגלוטנינים. הגליאדינים והגלוטנינים מכילים כמות גדולה יחסית של חומצות האמינו גלוטמין ופרולין וכן כמויות מזעריות של ליזין, ארגינין, תריאונין, וטריפטופן.

הגלוטן בודד וזוהה לראשונה בשנת 1745 על ידי פרופסור יאקופו ברתולומאו בקרי  (Jacopo Bartolomeo Beccari), שהיה פרופסור לכימיה באוניברסיטת בולוניה.

רגישות לגלוטן עלולה לגרום למחלת צליאק. חולי הצליאק רגישים לגליאדין שבגלוטן.

## תכולה
שיעור הגלוטן בגרעין מושפע מתנאי הגידול והסביבה על ידי מנגנונים הקשורים לבקרת ביטוי הגנים המושפעת מתנאי הסביבה ומהרכב המינרלים בצמח. הזנה חנקתית שופעת בתקופת מילוי הגרעין מגדילה את תכולת החלבון בגרעין, טמפרטורה גבוהה ויובש מקצרת את תקופת התפתחות הגרעין ולעיתים מתקבלים גרעינים קטנים עם תכולת חלבון גבוהה מידי. לעומת זאת תקופת התפתחות ממושכת עם תנאי לחות שופעים וטמפרטורות נמוכות מביאה לעיתים להצטברות פחמימות, תכולת חלבון נמוכה ולרוב גם טקסטורה רכה יותר.

הגלוטן מופיע בזמן ההבשלה הסופית של הגרעינים.

## גלוטן ואיכות לחם
הגלוטן מאפשר "הדבקה" של מרכיבי הקמח והפיכתם לבצק. במהלך פעולת הלישה, הגלוטן מתפתח, נוצרים קשרי גופרית ונוצר מבנה תלת-ממדי דחוס בו רשת סיבים דקים ואלסטיים. תכונות רשת הסיבים כגון צפיפותה, גמישותה והאלסטיות שלה תלויה בכמות הגלוטן בקמח, ביחס שבין רמת הגלוטנין לגליאדין, בנוכחות אנזימים המסייעים או מפריעים לתהליך ובנוכחות מחמצנים. תכונות אלו, וכמות הגלוטן הכללית משתנה בהתאם לסוג וזן החיטה ואיכותה. בתהליך ההתפחה רשת הגלוטן התלת־ממדית לוכדת את הגזים הנוצרים עקב פעילות האנזימים והשמרים, ובזמן האפיה גם את אדי המים המתהווים בתוך חללי הבצק עקב הטמפרטורה הגבוהה.

איכות הגלוטן מאופיינת במידת יכולתו להתרחב ובמידת הגמישות שלו, אלו משפיעים על נפח כיכר הלחם ועל הופעת קרעים בכיכר. תכונות אלו נקבעות על פי היחס בין רכיבי הגלוטן – הגלוטנינים והגליאדינים, המהווים כ-90% מחלבוני הגרגר. עבור אפיית לחם היחס האופטימלי בין הגלוטנינים לגליאדינים הוא 1:1.

הגליאדינים, מסיסים באלכוהול קובעים את צמיגות וכושר ההתפשטות הבצק והגלוטנינים שאינם מסיסים באלכוהול קובעים את מידת האלסטיות שלו.

## הוספת גלוטן למזון
גלוטן מוסף למאכלים כאשר נדרש שיפור בתכונות המבניות של המוצר, כגון אלסטיות, לכידות ויכולת החזקת גזים ומים. השימוש נפוץ בעיקר במוצרי מאפה המיוצרים מקמחים דלי־גלוטן, בלחמים עתירי סיבים או תוספים, ובמוצרי מאפה קפואים, שבהם תהליך העיבוד עלול לפגוע במבנה הבצק. בנוסף, משמש גלוטן רכיב מבני בתחליפי בשר ובמוצרים מן הצומח, בהם הוא תורם למרקם סיבי ואלסטי. לצורך זה נעשה שימוש לרוב בגלוטן חיטה , המופק מקמח חיטה לאחר הפרדת העמילן.

## אטימולוגיה
מקור השם הוא מהמילה הלטינית gluten, שפירושה "דבק", וממנה נגזר גם התרגום העברי "דבקן".

## ראו גם
* דגנת (צליאק)
* סייטן – תחליף בשר העשוי מגלוטן

## קישורים חיצוניים

* 
* מגזין הגלוטן FREE
* 
* 
* 

## הערות שוליים

קטגוריה:חיטה
קטגוריה:חלבונים
קטגוריה:תוספי מזון
דניאלה בונרה

**דניאלה בונרה** (באיטלקית: **Daniele Bonera**; נולד ב-31 במאי 1981 בברשה) הוא כדורגלן עבר איטלקי, אשר שיחק בעמדת הבלם.

בונרה התחיל את הקריירה בברשה. הופעתו הראשונה הייתה בעונת  בסרייה ב'. בזכות שתי עונות מרשימות בברשה צורף בונרה לסגל נבחרת איטליה. הופעתו הראשונה בנבחרת הייתה ב-5 בספטמבר 2001 נגד מרוקו.

בונרה עבר לפארמה בעונת , בה שיחק במשך ארבע שנים והביא אותה להישגים אחדים. בתאריך 28 ביולי 2006 עבר בונרה למילאן. בהופעה הראשונה שלו בליגת האלופות נגד אנדרלכט קיבל כרטיס אדום בדקה ה-47 מכיוון שבעט באחד משחקני היריבה. בסיום עונת  שוחרר ממילאן לאחר תשע עונות במועדון. ב-2019, לאחר ארבע עונות בויאריאל, הודיע על פרישה וחזר למילאן כחלק מצוות האימון.

## קישורים חיצוניים

קטגוריה:כדורגלנים איטלקים
קטגוריה:בלמי כדורגל איטלקים
קטגוריה:ברשה: כדורגלנים
קטגוריה:כדורגלני ברשה
קטגוריה:כדורגלני פארמה
קטגוריה:כדורגלני מילאן
קטגוריה:כדורגלני ויאריאל
קטגוריה:כדורגלני נבחרת איטליה
קטגוריה:ספורטאים איטלקים בספרד
קטגוריה:מדליסטים אולימפיים איטלקים
קטגוריה:כדורגלנים באולימפיאדת אתונה (2004)
קטגוריה:איטלקים שנולדו ב-1981
מוטק'ה

**מוטק'ה** הוא פורטל אינטרנט ראשון מסוגו שהוקם עבור בני הגיל השלישי, ופועל ללא מטרות רווח. הפורטל הוקם במטרה לייצר מוקד חברתי-קהילתי לבני הגיל השלישי, שייתן מענה לצורכיהם היומיומיים.

בפורטל מוטק'ה – רשת חברתית מקוונת למבוגרים – חברים אלפי גולשים. הרשת החברתית של מוטק'ה כוללת מערכת הכרויות למבוגרים, מערכת בלוגים, קהילות גולשים ופורומים מקצועיים במגוון תחומים. בנוסף מציע פורטל מוטק'ה לגולשיו תכנים בתחומי איכות חיים, בריאות, פנאי, תרבות, טיולים, תחביבים, בישול, כלכלה וצרכנות.

בפברואר 2023 הושקה **[[שושק'ה]]**, אפליקציית היכרויות ייעודית לבני הגיל השלישי הפועלות ללא מטרת רווח. האפליקציה החליפה את מדור ההיכרויות באתר מוטק'ה.

האתר עלה לאוויר בינואר 2007 מופעל על ידי מכון גרטנר לחקר האפידמיולוגיה הפועל כחברה לתועלת הציבור, וכל השירותים בו ללא תשלום. יוזם הפרויקט הוא פרופ' מרדכי שני, חתן פרס ישראל לשנת 2009.

**פרופ' [[מרדכי שני]]** – מייסד מכון גרטנר, לשעבר מנכ"ל משרד הבריאות, מנכ"ל בית החולים שיבא בתל השומר ומי שמוביל שנים ועדות ופעילויות מגוונות בתחומי הבריאות והרווחה בישראל. בשנת 2009 זכה פרופ' שני בפרס ישראל למפעל חיים על פעילותו בתחומי הבריאות והרווחה.

**מכון גרטנר** – הוא מסגרת מחקרית לאומית לחקר אפידמיולוגיה ומדיניות בריאות, ומטרתו לסייע למערכת הבריאות ולמשרד הבריאות בקביעת מדיניות בריאות מושכלת ובפיתוחה.
המכון הוקם בשנת 1991 על ידי פרופ' מרדכי שני, במטרה לקדם מחקר אפידמיולוגי נרחב בתחום המחלות הכרוניות המרכזיות, וכן לסייע בגיבוש מדיניות לאומית לשרותי הבריאות.

## קישורים חיצוניים
* 
* על מחקרי אינטרנט לגיל הזהב
* 
* 
* פייסבוק גרסת גיל הזהב

## הערות שוליים

קטגוריה:פורטלים ישראליים
קטגוריה:זקנה
פרס סאטורן

**פרס סאטורן** (באנגלית: **Saturn Award**) הוא פרס אמריקאי המוענק מדי שנה על ידי האקדמיה לסרטי מדע בדיוני, פנטזיה ואימה לציון סרטי המדע הבדיוני, הפנטזיה והאימה הטובים ביותר בקולנוע ובטלוויזיה.

החל משנת 1994 נוספה קטגוריית הפעולה/הרפתקה/מותחן לרשימת הסוגות המועמדות לזכייה, ובשנת 2002 נוספה קטגוריית סרטי האנימציה. בדומה לפרסי האוסקר והגראמי, פרסי סאטורן נבחרים על ידי חברי האקדמיה. הטקס שודר לראשונה בשנת 1972.

ראש פסלון סאטורן הוא בדמות כוכב הלכת שבתאי (סאטורן), כאשר במקום הטבעות המאפיינות את כוכב הלכת, הראש מוקף בסרט צילום.

## האקדמיה לסרטי מדע בדיוני, פנטזיה ואימה
האקדמיה נוצרה בעקבות הקמת "חברת הרוזן דרקולה" על ידי דוקטור דונלד א. ריד בשנת 1962, שנועדה להוקיר ספרות גותית בצורתה הקולנועית והטלוויזיונית.

## פרסי מפעל חיים
במסגרת הטקס, זכו בפרס על מפעל חיים אמנים ומחברים רבים, ביניהם וינסנט פרייס, ג'ין רודנברי, רוברט וייז, ריי ברדבורי, באד אבוט (מהצמד אבוט וקוסטלו), בוריס קרלוף, ברג'ס מרדית', ג'ק ארנולד, רוד סטרלינג, דן קרטיס, גלוריה סוואנסון, רוק הדסון ודארן מק'גאווין.

## קטגוריות
### קולנוע

### טלוויזיה

## הזוכים בקטגוריות הראשיות

### סרטי קולנוע

### סדרות טלוויזיה

## קישורים חיצוניים
* 

* אתר טקס פרסי סאטורן
* רשימת הקטגוריות המוערכות ביותר בטקס פרס סאטורן
*פרס סאטורן במסד הנתונים IMDb

*
סאטורן
סאטורן
ספינונה איטלקי

**ספינונה איטלקי** (איטלקית: Spinone Italiano) הוא גזע של כלב ממוצא איטלקי שמשמש לרוב ככלב ציד. הוא קרוב לגזע פוינטר גרמני קצר שיער.

## רקע
קיימות עדויות על קיומו מאז 1600–1700 באותה תקופה היה נקרא **גריפוני**, כשם שנהגו לקרוא לכל כלבי הציד באותה תקופה באיטליה.
נחשב ככלב אינטליגנטי וחזק. הכלב בעל התנהגות נוחה, דבר שתורם להיותו הן בשימוש סיעודי הן סתם ככלב משפחתי.

## הופעה ומבנה כללי
כלב בעל מבנה גוף ושרירים חזק ויציב, המאפשרים לו גם להיות מהכלבים בעלי יכולת השחייה היותר משובחת. עקב צבעיו, שילוב של חום על גוונו ולבן, מוחלף לעיתים עם ה-ווירהרד פוינטר גרמני (German Wirehaired Pointer) על ידי אנשים שאינם מומחים. הראש המוארך ועצם העורף המובלטת הם מאפייניו הייחודיים. בעל מבט שרבים אומרים כי הוא אנושי ונבון. בעל זנב קצוץ (140-200 מ"מ מבסיס הזנב).

גובה:
*זכר: 60-70 ס"מ
*נקבה: 59-65 ס"מ

משקלו פרופורציונלי לצורה ולמבנה:
*זכר: 34-39 ק"ג
*נקבה: 29-34 ק"ג

## מזג
הספינונה הוא כלב חם וידידותי הן לאנשים והן לכלבים אחרים. אופיו הסבלני במיוחד הופך אותו לאחד מגזעי הכלבים שעליהם נאמר "לכל המשפחה" ו"לכל משפחה". נחשב לכלב נאמן במיוחד לאלו שהוא מכיר וחברי לאלו שהוא מכיר פחות. הספינונה איננו כלב תוקפני ואגרסיבי ואינו מתאים לשמש ככלב שמירה. הספינונה נחשב לכלב סקרן, קל לאימון ורגיש מאוד, ולכן מתאים לעבוד עם ילדים ועם אנשים סעודיים. הכלב דינמי ואקטיבי אך אינו נוטש את בעליו בזמן הריצה ונעלם במרדפי שווא.

הכלב נוטה להזיל כמויות גדולות של ריר.

## בריאות ואורך חיים
כמו כל הכלבים הגזעיים גם הספינונה נוטה לסבול מבעיות רפואיות, אך בעזרת טיפול מסור ובעיקר הרבעה והכלאה מבוקרת ניתן לשמור על בריאותו.

ב-2004 הקנל קלב באנגליה לאחר מחקר מעמיק העריך את אורך חייו של הספינונה ב-8.7 שנים.

## קישורים חיצוניים

*Italian Griffon breed description at the Italian federation (ENCI).
*The American Kennel Club official site
*The Italian Spinone Club of Great Britain
*The Spinone Club of America
*Unofficial Fan Club of Spinone Italiano
*Descrizione razza dal sito dell'ENCI
*Sito ufficiale del C.I.S.P.
*https://web.archive.org/web/20090110192221/http://www.thekennelclub.org.uk/item/101
*http://www.thekennelclub.org.uk/item/549
## הערות שוליים

קטגוריה:הקבוצה השביעית של הפדרציה הבין-לאומית לכלבנות
קטגוריה:הקבוצה השלישית של מועצת הכלבנות האוסטרלית הלאומית
קטגוריה:הקבוצה הראשונה של מועדון הכלבים הקנדי
קטגוריה:גזעי כלבים
רוברט לוקאס

**רוברט אמרסון לוקאס הבן** (בשם מלא באנגלית: **.Robert Emerson "Bob" Lucas, Jr**; 15 בספטמבר 1937 – 15 במאי 2023) היה כלכלן אמריקאי, חתן פרס נובל לכלכלה לשנת 1995.

לוקאס הוא בוגר לימודי היסטוריה, ואת הדוקטורט בכלכלה קיבל באוניברסיטת שיקגו ב-1964. עד 1975 לימד בבית הספר לעסקים שבאוניברסיטת קרנגי מלון, ואז חזר לשיקגו והתמנה לחבר סגל האוניברסיטה.
נחשב לאחד הכלכלנים המשפיעים ביותר משנות השבעים של המאה ה-20, בפרט בתאוריה מקרו כלכלית שנשלטה עד אז על ידי חסידי האסכולה הקיינסיאנית.

ידוע בתחום מחקריו בתחום הציפיות הרציונליות, תחום מרכזי בניתוח תהליכים אינפלציוניים. על מחקריו בתחום זה זכה בפרס נובל. בנוסף לכך לצד פול רומר הוא נחשב כאבי התאוריה הכללית החדשה בהקשר לצמיחה כלכלית.

לוקאס התגרש ב-1988 וגרושתו, ריטה לוקאס, דאגה להכניס להסכם הגירושין סעיף מיוחד, ובו נקבע כי אם בעלה לשעבר יזכה בפרס נובל במהלך שבע השנים הבאות, סכום הפרס יחולק בין שניהם. לוקאס אכן זכה בפרס ב-1995 ואשתו לשעבר קיבלה מחצית מהסכום.

## קישורים חיצוניים

* חתן פרס נובל רוברט א. לוקאס הבן, אדריכל המקרו-כלכלה המודרנית - מאמר באנגלית המסכם את מחקרו של לוקאס שקדם לזכיותו בפרס נובל.
* 

קטגוריה:אמריקאים ילידי מדינת וושינגטון
קטגוריה:זוכי פרס נובל לכלכלה
קטגוריה:כלכלנים אמריקאים
קטגוריה:סגל אוניברסיטת שיקגו
קטגוריה:סגל אוניברסיטת קרנגי מלון
קטגוריה:חברי האקדמיה הלאומית למדעים של ארצות הברית
קטגוריה:נשיאי האגודה האקונומטרית
קטגוריה:נשיאי האגודה האמריקנית לכלכלה
קטגוריה:זוכי מלגת גוגנהיים
קטגוריה:בעלי תואר דוקטור מאוניברסיטת שיקגו
קטגוריה:אמריקאים שנולדו ב-1937
קטגוריה:אמריקאים שנפטרו ב-2023
קובלנה פלילית

**קובלנה פלילית** (או **קובלנה פרטית**) היא אישום פלילי, שבו המאשים הוא אדם פרטי, בניגוד לאישום פלילי רגיל, שבו המאשימה היא המדינה. מטרת הקובלנה היא להעמיד את הנאשם לדין, ולהביא להענשתו על פי הדין הפלילי, וזאת בשונה מתביעה אזרחית שמטרתה להעניק סעד אזרחי (פיצויים) לתובע.

על פי , בעבירות פליליות המדינה היא המאשימה, שכן עבירה פלילית היא עבירה הנעברת כנגד החברה, וייצוגה של האחרונה מסור בידי המדינה. בנוסף, המדינה נחשבת לגוף חסר פניות וחסר שאיפות נקם, ויש לה יכולת ואמצעים לערוך חקירה ולנהל את ההליך הפלילי.

אף על פי כן,  מאפשר לכל אדם להגיש קובלנה פלילית בגין רשימה סגורה של עבירות המפורטת . העבירות שעליהן ניתן להגיש קובלנה פלילית הן עבירות שבהן עניין הציבור קטן יחסית בעוד שיש להן עניין רב יותר ליחיד. דוגמאות לעבירות המאפשרות הגשת קובלנה פלילית הן עבירות על חוק איסור לשון הרע, פגיעה בצנעת הפרט או גרימת מטרדים כגון רעש.

עם הגשת קובלנה פלילית לבית המשפט, ניתנת לתביעה הכללית ארכה בת 15 יום להודיע אם היא מעוניינת להחליף את הקובל ולנהל את ההליך המשפטי במקומו. אם ביקשה התביעה לתפוס את מקומו של הקובל, תוחלף הקובלנה בכתב אישום. אם לא הודיעה התביעה על רצונה כאמור, הקובל יתפקד בכל עניין בדומה לתובע מטעם המדינה: 

כמו כן, כבאישום פלילי רגיל, ליועץ המשפטי לממשלה יש סמכות לעכב הליך פלילי שמקורו בקובלנה פלילית, אך ככלל הוא ימנע מלעשות זאת משום שהדבר פוגע בכוונת המחוקק בהתירו קובלנות פרטיות. במקרים מיוחדים, על בסיס שיקולים של טובת הציבור, יכול היועץ המשפטי לממשלה לעשות זאת; לדוגמה, כשהקובל עושה לכאורה שימוש לרעה בהליכי הקובלנה הפלילית, כגון הטרדת הנאשם בקובלנות רבות המסתמכות על אותו בסיס עובדתי. במקרה של כוונת עיכוב כזו, יפנה היועץ המשפטי לממשלה לקובל, וייתן לו הזדמנות לטעון את טענותיו לפני קבלת החלטה על העיכוב.

קובלנה פלילית מוגשת לבית משפט השלום, וההליך מנוהל על ידי הקובל או על ידי בא כוחו. בית משפט יכול לכפות על הקובל למנות לעצמו עורך דין שייצג אותו בשני מקרים: (1) אם התרשם שהקובל אינו מסוגל לנהל את הדיון בעצמו, (2) או שהקובל מנהל את הדיון באופן טורדני. במקרים אלו, אי מינוי עורך דין תוך זמן קצוב, מאפשר לבית המשפט לראות בתובע כתובע שלא התייצב. אף על פי כן, רשאי בית המשפט להרשיע את הנאשם במקרים מסוימים. אדם אשר הועמד לדין בעקבות קובלנה פלילית, וזוכה, שמורה לו הזכות לתבוע פיצוי מהתובע.

על פי הוראות , אין להגיש קובלנה פלילית כנגד קטין "בשל עבירה שבשעת ביצועה לא מלאו לו ארבע-עשרה שנה".

## ראו גם
* תביעה טורדנית

## לקריאה נוספת
* גבריאל הלוי "התביעה הפרטית בהליך הפלילי" **קריית המשפט** ט 375 (2011)

## קישורים חיצוניים

* , מתוך ויקיטקסט
* קובלנה פלילית לפי סעיף 8 לחוק איסור לשון הרע, באתר dibalaw

## הערות שוליים

קטגוריה:סדר דין פלילי
קטגוריה:ישראל: משפט פלילי
חוג בזו

בתורת החוגים, **חוג בזו** הוא חוג קומוטטיבי R המקיים את "תכונת בזו": כל אידיאל נוצר סופית הוא אידיאל ראשי. למעשה די להניח את התכונה עבור שני איברים (המקרה הסופי הכללי נובע באינדוקציה): לכל שני איברים a,b בחוג, קיים איבר d כך ש- Ra + Rb = Rd. 

כל חוג רגולרי קומוטטיבי הוא חוג בזו (יתרה מזו: בכל חוג רגולרי, כל אידיאל שמאלי נוצר סופית הוא ראשי). בחוג בזו נותרי, כל אידיאל נוצר על ידי איבר אחד. המחלקה החשובה ביותר של חוגי בזו מורכבת מתחומי בזו - תחומי שלמות שכל אידיאל נוצר סופית שלהם הוא ראשי.

## תכונות קרובות

פולינום מעל חוג קומוטטיבי R, שהוא מחלק אפס בחוג הפולינומים, הוא בעל **תכולה מאפסת** אם אפשר לפרק אותו כמכפלה cf כאשר c סקלר שהוא מחלק אפס, ו-f רגולרי. חוג קומוטטיבי מקיים את **תכונת EM** אם לכל פולינום מחלק אפס מעליו יש תכולה מאפסת. לחוג יש **תכונת Armendariz** אם מהשוויון fg=0, כאשר f,g פולינומים מעל החוג, נובע שכל מכפלות המקדמים הן אפס. כל חוג בזו הוא בעל תכונת EM, וכל חוג בעל תכונת EM הוא Armendariz.

## חוגים לא קומוטטיביים

תכונת בזו ניתנת להכללה לחוגים לא קומוטטיביים. ההכללה המיידית היא לחוגים שבהם כל אידיאל שמאלי (או ימני) נוצר סופית הוא ראשי. **חוג הרמיט ימני** הוא חוג שמעליו כל מטריצה 1 \times 2 דומה למטריצה מהצורה (d\ 0) (כלומר, יש מטריצה הפיכה 2 \times 2 המעבירה את הווקטור הנתון לצורה זו). בדומה אפשר להגדיר חוג הרמיט שמאלי. חוג הרמיט ימני ושמאלי נקרא **חוג הרמיט**. מעל חוג הרמיט שמאלי, כל מטריצה דומה למטריצה משולשית. הרמיטיות ימנית עוברת לחוגי מטריצות. תחום (חוג ללא מחלקי אפס) הוא חוג הרמיט אם ורק אם כל אידיאל שמאלי או ימני נוצר סופית הוא ראשי, וגם כל חיתוך של אידיאלים ראשיים (ימניים או שמאליים) הוא ראשי. חוג קומוטטיבי הוא הרמיט אם ורק אם הוא חוג בזו.

## מקורות
* Irving Kaplansky, *Elementary Divisors and Modules*, Proc. AMS, 1949.

## קישורים חיצוניים
* 

בזו
פרנאן לז'ה

**ז'וזף פרנאן אנרי לז'ה** (בצרפתית: **Joseph Fernand Henri Léger**; 4 בפברואר 1881 – 17 באוגוסט 1955) היה צייר, פסל ויוצר סרטים צרפתי.

## ביוגרפיה
לז'ה נולד בארז'נטן שבמחוז אורן, חבל נורמנדי תחתית שבצרפת. בשנת 1899 סיים את הכשרתו באדריכלות. בשנת 1900 עבר להתגורר בפריז ועבד במשרד אדריכלים. לאחר שירות צבאי בוורסאי בשנים 1902–1903, ניסה להתקבל לבית הספר לאמנויות היפות בפריז, אך נדחה, והחל ללמוד ציור באקדמיות פרטיות. בתקופה זו, בין השנים 1905–1912, הרבה לצייר רישומי עירום בדיו. ב-1909 עבר למונפרנאס והמשיך לצייר שם.

בשנת 1914 התגייס לז'ה לצבא צרפת ולחם במלחמת העולם הראשונה בארניון. במהלך המלחמה נהג לצייר רישומים מהירים של חיילים. ב-1917 נפצע מגזים רעילים, אושפז ושוחרר מהשירות הצבאי.

ב-1922 יצר את הכרזה לסרט "הגלגל", ממנו הושפע, ובעקבותיו יצר סרט משלו, "הבלט המכני", ב-1924. בשנה זו יצר גם את ציורו "הסיפון".

ב-1931 ביקר בניו יורק וצייר עבור דירתו של נלסון רוקפלר. ב-1935 הציג תערוכה מיצירותיו במוזיאון הנודע "מומה" בעיר. במהלך מלחמת העולם השנייה התגורר בארצות הברית.

בשנות החמישים הראשונות עבד בשיתוף פעולה עם האדריכלית והמעצבת הצרפתייה שארלוט פאריו.

## קישורים חיצוניים

* נורית טנא, פרננד לז'ה, באתר "אולארט"
* 
* 

קטגוריה:פסלים צרפתים במאה ה-19
קטגוריה:פסלים צרפתים במאה ה-20
קטגוריה:ציירים צרפתים
קטגוריה:צרפתים שנולדו ב-1881
קטגוריה:צרפתים שנפטרו ב-1955
מפלגת העצמאות הפוארטוריקנית

**מפלגת העצמאות הפוארטוריקנית** (בספרדית: *Partido Independentista Puertorriqueño*, **PIP**) היא מפלגה הפועלת למען עצמאותה של פוארטו ריקו מארצות הברית והקמתה של מדינה ריבונית פוארטוריקנית. המפלגה נוסדה ב-20 באוקטובר 1946 על ידי חילברטו קונספסיון דה גרסיה (1909-1968), והיא אחת משלוש המפלגות העיקריות בפוארטו ריקו (יחד עם המפלגה הפופולר-דמוקרטית והמפלגה הפרוגרסיבית החדשה). המפלגה דוגלת במאבק אלקטורלי ואזרחי (כולל אי ציות אזרחי) להשגת העצמאות מארצות הברית וכן בכלכלה סוציאל-דמוקרטית.

המפלגה זוכה לתמיכה רחבה של אישים מוכרים ברמה בינלאומית, פוליטיקאים ואמנים שונים, ביניהם - מרטין טוריחוס, גבריאל גארסיה מארקס, מריו בנדטי, ארנסטו סאבטו ואחרים, וכן לתמיכה של ארגונים בינלאומיים שונים כגון האינטרנציונל הסוציאליסטי.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פוארטו ריקו: מפלגות
קטגוריה:תנועות בדלניות
קטגוריה:מפלגות שהוקמו ב-1946
ברנהרד הורביץ

**ברנהרד (בנימין) הורביץ** (בגרמנית: **Bernhard Horwitz**; 10 במאי 1807 – 29 באוגוסט 1885) היה אמן שחמט יהודי-גרמני וכתב ספרים בנושאי שחמט. נולד בגרמניה ולמד בברלין אמנות. משנת 1837 עד 1843 היה חבר בקבוצת שחקני שחמט שנודעה בשם "הפליאדות של ברלין". לשיא יכולתו הגיע בשנת 1846 כאשר היה ממוקם שלישי בעולם. לאחר מכן החל לרדת באיטיות בדירוג העולמי אך בשנת 1861 היה עדיין מדורג במקום ה-45.

הורביץ עבר לאנגליה בשנת 1845 וגר בלונדון. בשנת 1846 הוא הפסיד בדו-קרב מול האמן ליונל קיזריצקי
ודו-קרב נוסף אותו הפסיד להווארד סטאונטון בתוצאה 15.5-8.5.

מרכז|ממוזער|550px|דו קרבות הווארד סטאונטון-הורביץ

התוצאה הטובה ביותר שלו היא ניצחון בדו-קרב מול הנרי בירד בשנת 1851. הוא שיחק בתחרות הבינלאומית הראשונה שהתקיימה בלונדון בנצחו בסיבוב הראשון את הנרי בירד אך הפסיד בסיבוב השני להווארד סטאונטון ובסיבוב השלישי ליוז'ף סן.

ספרו של הורביץ "Chess Studies" משנת 1851 אותו כתב יחד עם יוסף קלינג נחשב לספר חשוב על אטיודים בסיום ועל סיומי משחק באופן כללי.

## דוגמה ל[[שח כפול]]

משחק בין ג'ון ויליאם שולטן-ברנרד הורביץ, שהתקיים בלונדון, בשנת 1846.

1. ה4 ה5 2. רג4 פו6 3. פג3 ב5 4. ר:ב5 רג5 5. ד3 ג6 6. רג4 מהב6 7. מהה2 ד5 8. ה:ד5 0-0 (בעמדה זו ללבן יתרון משמעותי. עליו לפתח את כליו ולהכין הצרחה. למשל 9. פו3, המסע פה4 שומט את היתרון ומנוגד לעקרון כי אין להזיז אותו כלי פעמיים בפתיחת המשחק) 9. פה4 פ:ה4 10. ד:ה4 ר:ו2+ 11. מה:ו2 מהב4+ 12. רד2 מה:ג4 13. מהו3 (עדיף 13. מהה2) ו5 14. ה:ו5 (זו כבר שגיאה, עדיף 14. ב3 או מהה2) ר:ו5 15. מהז3 (זו השגיאה שמאפשרת את הסיום המרשים של המשחק, יש לשחק ב3) מהו1+ 16. מ:ו1 רד3+ 17. מה1 צו1 מט.

## סיום
ברנרד הורביץ, 1851

לבן מתחיל וזוכה.

רגלים כפולים הם לעיתים קרובות יתרון בשלב סיום ולו רק לאור העובדה שהאחד מהם יוכל להקריב את עצמו לטובת רעהו!

1. ז7 מח7 כעת נדרש הלבן לזהירות. אם 2. מו7 הוא יאפשר תיקו על ידי פט, בשעה ש-2. ז6+ מז8 גם מוביל לתיקו.

2. ז8=מה+! מ:ז8 3. מז6 כדי לתפוס את הנגדה. 3...מח8 (או 3...מו8 4. מח7 וזוכה) 4. מו7 מח7 5. ז6+ מח8 6. ז7+ וזוכה.

אטיוד משנת 1851, הלבן נוסע וזוכה.

## התמודדויות

## קישורים חיצוניים

* מידע כללי

## הערות שוליים

קטגוריה:שחמטאים יהודים גרמנים
קטגוריה:מחברי ספרי שחמט יהודים
קטגוריה:שחמטאים יהודים בריטים
קטגוריה:פרובלמאים גרמנים
קטגוריה:מחברי ספרי שחמט אנגלים
קטגוריה:פרובלמאים יהודים
קטגוריה:גרמנים שנולדו ב-1807
קטגוריה:בריטים שנולדו ב-1807
קטגוריה:גרמנים שנפטרו ב-1885
קטגוריה:בריטים שנפטרו ב-1885
קפה דה לה רז'אנס

**קפה דה לה רז'אנס** (צרפתית: Café de la Régence) בפריז היה מרכז אירופאי חשוב של משחק השחמט במאות ה-18 וה-19. כל אמני השחמט המובילים של אותן שנים שיחקו שם. אחד מבתי הקפה הראשונים בפריז, נוסד בשנת 1681 בשם קפה של כיכר הארמון המלכותי ובשנת 1715 שינה את שמו לקפה דה לה רז'אנס. במהלך השיפוצים של הארמון בשנת 1852 עבר לשכון באופן זמני במלון דודון, ברחוב רישליה. החל משנת 1854 הקפה עבר לרחוב סנט הונורה 161, שם הוא קיים עד היום (אם כי בשם אחר).

החל משנת 1740 הקפה הפך למקום מפגש לשחקני השחמט של פריז שלפני כן נהגו להיפגש בקפה פרוקופ. בין המשתתפים הקבועים היו דני דידרו, ז'אן-ז'אק רוסו, נפוליאון בונפרטה, בנג'מין פרנקלין וכן אמני שחמט כגון לגל דה קרמר מורהו של פילידור, פרנסואה אנדרה פילידור, אדולף אנדרסן, ליונל קיזריצקי, פול מורפי ואפילו "הטורקי".

דידרו נתן תיאור של בית הקפה בספרו **Le Neveu de Rameau** (אחיינו של ראמו). במשך שנים רבות הקפה התגאה בשולחן שחמט עשוי שיש עליו נפוליאון שיחק בשנת 1798. בנוסף לשחמט שיחקו בקפה גם דמקה וביליארד.

בשנת 1843 התקיים בקפה דו-קרב הווארד סטאונטון מול פייר סט. אמאנד בין התאריכים 14 בנובמבר ל-20 בדצמבר 1843. סטאונטון ניצח בתוצאה 8–13. בשנת 1858 שיחק פול מורפי בקפה וניצח בקלות את דניאל הארוויץ.

זו הייתה שירת הברבור של בית הקפה מבחינה שחמטאית, והחלה שקיעה הדרגתית במעמדו. למרות זאת התקיימו בהמשך אירועי שחמט נוספים בקפה כמו תחרות שחמט בהתכתבות שהתקיימה בשנת 1894 מול מועדון השחמט של סנקט פטרבורג. לאחר החלפת בעלות הפך הקפה למסעדה בשנת 1910 ובשנת 1916 שחקני השחמט עברו לקפה אוניברס.

## קישורים חיצוניים

קטגוריה:שחמט
קטגוריה:פריז: מסעדות
קטגוריה:צרפת: שחמט
קטגוריה:הרובע הראשון של פריז
נעם סלונים

**נעם סלונים** (נולד בירושלים) הוא מדען ישראלי המתמחה בבינה מלאכותית ואשר עסק גם בכתיבת תסריטים לטלוויזיה.

באוקטובר 2025 ראה אור רומן הביכורים שלו, "זיכרונות מפוקפקים", בהוצאת כנרת.

## ילדות ונעורים
נולד וגדל בירושלים, בשכונת קטמון הישנה. אמו, ניצה, נישאה לאביו אליהו לאחר שהתאלמנה והיו לה שי בנים מנישואים קודמים. לנעם עוד אח אחד מאביו. ארבעת הילדים גדלו יחדיו כארבעה אחים. אביו נפטר כאשר היה סלונים בן 12. סלונים למד בתיכון בית חינוך בשכונתנו והיה חניך ומדריך בשבט מודיעין - צופי ירושלים.

## קריירה אקדמית
בשנת 2002 סיים סלונים דוקטורט בהצטיינות יתרה במרכז לחקר המוח באוניברסיטה העברית תחת הנחייתו של פרופסור נפתלי תשבי. עבודת הדוקטורט שלו התמקדה בתאוריה וישומים של שיטת צוואר הבקבוק של האינפורמציה . בשנים 2003–2007 התמחה בלימודי פוסט-דוקטורט במכון לחקר הגנום באוניברסיטת פרינסטון בהנחיית פרופסור ביל ביאליק  ופרופסור סעיד טבזואי. בשנת 2007 הצטרף למעבדת המחקר של IBM בישראל שם הוא עבד כחוקר בכיר, עד לסוף יוני 2025. בשנים 2022–2025 הוביל שם את תחום היישום של מודלי שפה גדולים; בספטמבר 2025 הצטרף לחטיבת המחקר של גוגל בישראל.

בשנת 2011 סלונים יזם את פרויקט הדיבייטר , במטרה לפתח מערכת בינה מלאכותית ראשונה מסוגה המסוגלת להתמודד מול יריב אנושי בדיבייט פומבי. סלונים הוביל את פיתוח המערכת יחד עם דוקטור דני גוטפרוינד, ולאחר מכן יחד עם דוקטור רנית אהרונוב, בראש צוות חוקרים נרחב ב-IBM. המערכת הוצגה לראשונה בשנת 2018 באירוע מצומצם בפני עיתונאים ולאחר מכן בשנת 2019 בדיבייט פומבי בסן פרנסיסקו. סרט תיעודי המתאר את פיתוח המערכת, "הדיבייטר", נכלל בבחירה הרשמית של הפסטיבל הבינלאומי בקופנהגן לסרטים תיעודיים  בשנת 2020. המערכת עצמה תוארה באופן מלא במאמר שפורסם בכתב העת Nature בשנת 2021. סלונים הוא מחבר-שותף של יותר מ-30 פטנטים ויותר מ-100 מאמרים אקדמיים. 

## קריירה ככותב
ב-1996 שימש סלונים ככותב מערכונים לעונה הרביעית של סדרת הטלוויזיה "החמישייה הקאמרית". בשנים 1995–1996 כתב טור שבועי בעיתון הארץ בנושא מדעי המוח. בשנים 1999–2000 יצר את סדרת הטלוויזיה "פאזל", יחד עם אמיר כשר. בשנים 2008–2009 שימש עורך ותסריטאי ראשי של העונה השנייה והשלישית של סדרת הטלוויזיה "המובילים". בשנת 2025 יצא לאור רומן הביכורים שלו, "זיכרונות מפוקפקים", בהוצאת כנרת.

## משפחה
נשוי ואב לשלושה. 

נולד לאליהו וניצה סלונים, אחיו הוא ברק סלונים.

## קישורים חיצוניים
* 

* נעם סלונים, מה אתה באמת זוכר?, בפודקאסט "הקיפוד והשועל", שיחה עם שמואל רוזנר

## הערות שוליים

קטגוריה:מדעני מחשב ישראלים
קטגוריה:תסריטאי טלוויזיה ישראלים
קטגוריה:עובדי יבמ ישראל
קטגוריה:בעלי תואר דוקטור מהאוניברסיטה העברית בירושלים
קטגוריה:משפחת סלונים
קטגוריה:בוגרי תיכון עירוני ג' (ירושלים)
קטגוריה:ישראלים שנולדו ב-1968
שעורת התבור

**שעורת התבור** (שם מדעי: *Hordeum spontaneum*) היא מין בסוג שעורה.

## תיאור הצמח
שעורת התבור היא צמח דגני חד-שנתי, שגובהו עד 100 ס"מ. שיבוליו גדולות, דו-טוריות, המתבלטות במלענים ארוכים בעלי זיזים. השיבולת בנויה משלישיות של שיבוליות, היושבות לסירוגין על ציר השיבולת. בכל שיבולית יש פרח יחיד, ובבסיסה שתי גלומות צרות, דמויות זיפים. רק השיבולית האמצעית בכל שלישייה פורייה, והיא מצוידת במלען ארוך מאוד, בעל זיפים קצרים הפונים כלפי מטה. הפרי הוא גרגר גדול יחסית (8 מ"מ ויותר), המעורה במוצי הפרח. 

עם ההבשלה, ציר השיבולת מתפרק ליחידות תפוצה דמויות חץ. כל יחידה מורכבת משלישיית שיבוליות (רק האמצעית פורייה), הנופלת לקרקע וחודרת לאדמה. זיזי המלען מכוונים כלפי מעלה וכך נשמר כיוון התנועה כלפי מטה. הפריחה בסוף חודש מרץ ותחילת אפריל, וההבשלה בחודשים אפריל–מאי. במשך הקיץ הזרעים טמונים באדמה, שם הם שמורים משריפות ומבעלי-חיים.

## בית גידול
תפוצתו של המין היא באגן המזרחי של הים התיכון ובדרום-מערב אסיה. בישראל הוא נפוץ בחבל הים-תיכוני (למעט חולות ומלחות) מרום של 400 מטר בים המלח עד לרום 1,400 מטר במדרונות החרמון. בחבל זה הוא מגיע לעיתים קרובות (במיוחד כשנמנעת רעיית יתר) לתפוצה רצופה ולבניין אוכלוסיות צפופות ועשירות. הוא בולט כצמח חלוץ של בתי גידול משניים כגון חלקות בור, צידי דרכים, שדות נטושים ושולי שדות, ולעיתים אף פולש לשדות מעובדים.
הצמח חודר גם לצפון הנגב ולמרכזו ולמדבר יהודה, אך שם התפוצה מקוטעת מאוד ומוגבלת לוואדיות ולבתי גידול הנהנים מתוספת מי נגר ושטופים יחסית ממליחות.

## שונות מורפולוגית-גאוגרפית
מין זה מראה בארץ שונות מורפולוגית וגנטית גדולה. באדמות הבזלת והטרה רוסה בגליל ובמורדות הגולן הפונים לכנרת, גדלים טיפוסים גדולים במיוחד, ששיבוליהם מגיעות לאורך של 35 ס"מ ויותר. טיפוס קטן, ששיבוליו הן כמחצית מאורך זה, מצוי בדרום עמק בית שאן. במדבר יהודה ובנגב שכיחים טיפוסים בעלי מלענים קצרים. ביהודה, בשומרון ובגליל המזרחי ישנם טיפוסי 'ביניים'.

## קישורים חיצוניים

קטגוריה:צמחים שתוארו ב-1848
קטגוריה:טקסונים שתוארו בידי קרל היינריך קוך
קטגוריה:דגניים
סוללה (הנדסה אזרחית)

[שמאל|ממוזער|250px|צד הסוללה המשופע לגדת נהר ב[סקרמנטו, קליפורניה]]
**סוללה** היא ערימה מלאכותית של עפר, אדמה או מצע. 

## שימושים
סוללה יכולה לשמש כביסוס לדרך, כאמצעי להסדרת ניקוז, לבידוד אקוסטי מפני רעש, כאמצעי להגנה מפני ירי, כאלמנט לפיתוח נופי ועוד.

בהנדסה הצבאית יש שימוש רב לסוללות כאמצעי מיגון, כמו מגנן או חומת מפגע. היא יכולה לשמש גם כמחסום נגד רכב קרבי משוריין.

בישראל נעשה שימוש בעבר בסוללות עפר כתחליף לגשרי כביש בנקודות חצייה של נחלים עמוקים, כדוגמת כביש 85 (מעבר נחל עמוד ונחל עכברה. הסוללות הוסרו במסגרת עבודות שדרוג הכביש ב־2013), ודרך פרויד בחיפה (מעבר נחל אחוזה). בעוד שמילוי נחל בסוללת עפר מאפשר את חצייתו ללא צורך בגשר בעל ניצבים גבוהים שלבנייתו נדרשים מאמצים הנדסיים גדולים, תהליך זה פוגע בנחל עקב חסימתו למעבר של בעלי חיים ומטיילים.

## תהליך בנייה
ברוב המקרים אורכה של הסוללה גדול משמעותית מגובהה ורוחבה ואילו החתך של הסוללה טרפזי. בניית הסוללה דורשת עבודות עפר שנעשות על ידי ציוד מכני הנדסי, לרוב מסוג דחפור, מחפר או יעה אופני. דחפורים יכולים לשמש להקמת סוללות עפר ביעילות, על ידי גריפה ודחיפה של עפר, כמו גם פיזורו בשיפוע.

הגורם המרכזי בתכנון ובביצוע הסוללה הוא זווית החיכוך הפנימית של החומר ממנו בנויה הסוללה, זו הזווית שקובעת את השיפוע הנדרש כדי שהסוללה תישאר יציבה ולא תתמוטט. לכל סוג קרקע או מצע זווית חיכוך פנימית האופיינית לו.

## ראו גם
* עבודות עפר

## קישורים חיצוניים

* 

קטגוריה:הנדסה אזרחית